Nariadenie Komisie (ES) č. 1496/2002
z 21. augusta 2002,
ktorým sa mení a dopĺňa príloha I (pravidlá súdnej právomoci uvedené v článku 3 ods. 2 a v článku 4 ods. 2) a príloha II (zoznam príslušných súdov a orgánov) nariadenia Rady (ES) č. 44/2001 o súdnej právomoci, uznávaní a výkone rozsudkov v občianskych a obchodných veciach
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 44/2001 z 22. decembra 2000 o súdnej právomoci, uznávaní a výkone rozsudkov v občianskych a obchodných veciach [1], a najmä na jeho články 3 ods. 2, 4 ods. 2, 44 a 74,
keďže:
(1) podľa článku 3 ods. 1 nariadenia (ES) č. 44/2001 osoby s trvalým bydliskom v členskom štáte možno žalovať na súdoch iného členského štátu iba na základe pravidiel stanovených v oddieloch 2 až 7 kapitoly II o súdnej právomoci; podľa článku 3 ods. 2 sa neuplatnia proti nim najmä pravidlá o súdnej právomoci stanovené v prílohe I.
(2) Preto, ak sa v členskom štáte zruší pravidlo uvedené v prílohe I, je potrebné podľa toho upraviť obsah zoznamu.
(3) Návrh na vyhlásenie vykonateľnosti rozsudku, ktorý bol vynesený a vykonateľný v jednom členskom štáte, sa v inom členskom štáte podá príslušným orgánom uvedeným v prílohe II nariadenia (ES) č. 44/2001.
(4) Články 38 a nasledujúce a 57 ods. 4 nariadenia (ES) č. 44/2001 umožňujú, aby návrh na vyhlásenie vykonateľnosti autentického právneho dokumentu bol predložený notárom ako príslušným orgánom.
(5) Článok 74 nariadenia (ES) č. 44/2001 stanovuje, že členské štáty majú oznámiť Komisii znenie, ktorým sa mení a dopĺňa zoznam príslušných orgánov stanovených v prílohách I až IV.
(6) Holandsko oznámilo Komisii zmenu a doplnenie pravidiel o súdnej právomoci stanovených v prílohe I a zoznamu príslušných súdov a orgánov stanovených v prílohe II a Nemecko oznámilo Komisii zmenu a doplnenie zoznamu príslušných súdov a orgánov stanovených v prílohe II; preto je potrebné nariadenie (ES) č. 44/2001 podľa toho zmeniť a doplniť,
PRIJALA TOTO NARIADENIE:
Článok 1
V prílohe I nariadenia (ES) č. 44/2001 sa odstraňuje ôsma zarážka týkajúca sa Holandska.
Článok 2
V prílohe II nariadenia (ES) č. 44/2001, "v Nemecku je to predsedajúci sudca komory Landgericht" sa nahrádza týmto:
"v Nemecku:
a) je to predsedajúci sudca komory "Landgericht";
b) notár ("…") v konaní o vyhlásení vykonateľnosti autentického právneho dokumentu."
Článok 3
V prílohe II nariadenia (ES) č. 44/2001, "v Holandsku je to predsedajúci sudca "arrondissementsrechtbank"" sa nahrádza týmto:
"v Holandsku je to "voorzieningenrechter van de rechtbank.""
Článok 4
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. augusta 2002